b'\n_START_ARTICLE_\nRumperisting\n_START_PARAGRAPH_\nRumperisting, ogs\xc3\xa5 kjent fra det engelske ordet \xc2\xabtwerking\xc2\xbb, er et danseelement. Den vanligste utf\xc3\xb8relsen av danseelementet er at danseren, som vanligvis er en kvinne, st\xc3\xa5r bredbeint og med lett b\xc3\xb8y i kn\xc3\xa6rne mens de som navnet tilsier rister p\xc3\xa5 rumpen, sammen med hoftebevegelser. Dansen utf\xc3\xb8res ogs\xc3\xa5 i mange tilfeller i h\xc3\xa5ndst\xc3\xa5ende mot en vegg, hvor prinsippet om \xc3\xa5 riste p\xc3\xa5 rumpen og bevege hofter er det samme. Det finnes itillegg andre former og stiler av rumperisting. Dette danseelementet kan ofte oppfattes seksuelt utfordrende.\n_START_SECTION_\nUtf\xc3\xb8relse\n_START_PARAGRAPH_\nI den vanligste utf\xc3\xb8relsen av danseelement er det en fordel \xc3\xa5 st\xc3\xa5 med lett b\xc3\xb8y i kn\xc3\xa6rne. St\xc3\xa5 med bena litt bredere enn skulderbredde, og med t\xc3\xa6rne lett pekt utover. Dette vil hjelpe deg \xc3\xa5 holde balansen under utf\xc3\xb8relsen. Sett rumpa ut som om du skulle sette deg p\xc3\xa5 en imagin\xc3\xa6r stol. Rumpa skal v\xc3\xa6re i fokus. Plasser deretter hendene p\xc3\xa5 kn\xc3\xa6r eller hofter, hold overkroppen rett og blikket fremover. Deretter gjelder det \xc3\xa5 riste p\xc3\xa5 rumpen. Danseelementet utf\xc3\xb8res gjerne til en l\xc3\xa5t med rask rytme. Utf\xc3\xb8relsen oppfattes av mange som teknisk vanskelig \xc3\xa5 utf\xc3\xb8re.\n_START_SECTION_\nBakgrunn\n_START_PARAGRAPH_\nRumperisting er et element i dans som har opphav i Vest-Afrika og blir sett i tradisjonelle afrikanske danser som for eksempel mapouka, og varianter av denne, som batuko i Cabo Verde, bobaraba i Elfenbenskysten. Selv om rumperisting kan kalles et hiphop fenomen s\xc3\xa5 blir rumperisting ofte assosiert med afroamerikanske kvinner p\xc3\xa5 samme m\xc3\xa5te som samba assosieres med latinske kvinner. Det var allerede p\xc3\xa5 1990-tallet at rumperisting ble hentet inn i afroamerikansk kultur og var da \xc3\xa5 se p\xc3\xa5 hiphop-scenen i Amerika, der dansen ofte ble kalt \xc2\xabsissy bounce\xc2\xbb. Her kunne en se rumperisting framf\xc3\xb8rt av modeller i bakgrunnen i musikkvideoer og det var ikke f\xc3\xb8r dette rumperisting ble sett p\xc3\xa5 som en dans brukt til \xc3\xa5 skape seksuelle assosiasjoner, slik som den ofte blir ansett som idag. Rumperisting har foreg\xc3\xa5tt i musikkverdenen i veldig lang tid, og idag ser vi dette fenomenet florere over Internett i mange forskjellige sammenhenger._NEWLINE_I USA ble uttrykket \xc2\xabtwerk\xc2\xbb introdusert i 1993 ved DJ Jubilees sang \xc2\xabDo the jubilee all\xc2\xbb hvor en av linjene i sangen g\xc3\xa5r \xc2\xabtwerk baby, twerk baby, twerk, twerk, twerk\xc2\xbb og musikkvideoen til samme sang \xc3\xb8kte \xc2\xabtwerkings\xc2\xbb popularitet._NEWLINE_Rumperisting har foreg\xc3\xa5tt siden tidlig i 1990-tallet, men det var ikke f\xc3\xb8r \xc3\xa5ret 2013 at vi kan si at rumperisting for alvor ble et stort og popul\xc3\xa6rt uttrykk over hele verden. Den store grunnen til at rumperisting tok av internasjonalt var da den tidligere barnestjernen Miley Cyrus utf\xc3\xb8rte en \xc2\xabtwerke\xc2\xbb opptreden p\xc3\xa5 MTV video Music Awards med Robin Thicke og sangen hans \xc2\xabBlurred lines\xc2\xbb. Under denne opptredenen ristet Miley Cyrus tydelig seksuelt p\xc3\xa5 rumpen og skapte enorme reaksjoner verden over. Miley Cyrus har b\xc3\xa5de unge og eldre f\xc3\xb8lgere, og etter denne opptredenen ble det lastet opp voldsomt mange private videoer p\xc3\xa5 sosiale medier hvor unge pr\xc3\xb8ver seg \xc2\xabTwerking\xc2\xbb._NEWLINE_Miley Cyrus, med sin store p\xc3\xa5virkningskraft gjorde ogs\xc3\xa5 gjennomslag med en musikkvideo hvor hun utf\xc3\xb8rte rumperisting ikledd et enhj\xc3\xb8rningkostyme tidligere samme \xc3\xa5ret. Denne videoen ble publisert i en svarthvit versjon p\xc3\xa5 Miley Cyrus egen facebook side og videre p\xc3\xa5 nettsiden youtube.com. S\xc3\xa5 langt har seks millioner sett denne videoen. Etter disse hendelsene ble rumperisting et s\xc3\xa5 kjent fenomen at ordet \xc2\xabTwerk\xc2\xbb ble oppf\xc3\xb8rt i den engelske ordboken Oxford English Dictionary.\n_START_SECTION_\nUtbredelse og spredning i Norge\n_START_PARAGRAPH_\nDet er vanskelig \xc3\xa5 si eksakt n\xc3\xa5r og hvordan rumperisting ble popul\xc3\xa6rt i Norge, men det er \xc3\xa5 anta at globaliseringen og den gode tilgangen til sosiale medier, er den st\xc3\xb8rste \xc3\xa5rsaken til at rumperisting er et kjent fenomen i Norge ogs\xc3\xa5, s\xc3\xa5 vel som store deler av verden. _NEWLINE_Rumperisting kom trolig f\xc3\xb8rst til Norge gjennom musikkbransjen, og de mange musikkvideoene som har tatt i bruk dette fenomenet. I tillegg er rumperisting som nevnt tidligere sett p\xc3\xa5 som et hiphop-fenomen, og det er derfor \xc3\xa5 anta at utbredelsen av hiphop i Norge er en sentral grunn til at ogs\xc3\xa5 rumperisting er blitt popul\xc3\xa6rt. Det var derimot et lite kjent fenomen utenom dansekoreografiene, helt til \xc2\xabtwerking\xc2\xbb gikk viralt ogs\xc3\xa5 i Norge med popstjerne og tidligere barne-TV-stjerne Miley Cyrus i front. _NEWLINE_Allerede f\xc3\xb8r rumperisting og twerking gikk viralt ble det introdusert som treningsform. Aerobicformen Zumba ble i l\xc3\xb8pet av de f\xc3\xb8rste \xc3\xa5rene i det 20.\xc3\xa5rhundre introdusert p\xc3\xa5 norske treningssentere, og etter dette har det hatt en voksende suksess. I denne litt annerledes aerobicformen oppfordres deltagerne til \xc3\xa5 slippe seg l\xc3\xb8s og vrikke p\xc3\xa5 hofter og bak, og rumperisting er derfor en viktig del av treningsjangeren. _NEWLINE_Ogs\xc3\xa5 i tidligere tider har vi sett innslag av noe som kan ligne p\xc3\xa5 den moderne rumperistingen. P\xc3\xa5 80-tallet kom \xc2\xabFugledansen\xc2\xbb til Europa og Nord-Amerika. Rumperisting er en relativt sentral del av koreografien, riktig nok i en litt annen stil enn den internasjonale \xc2\xabtwerkingen\xc2\xbb. Den ble sv\xc3\xa6rt popul\xc3\xa6r, og med dette fikk The Tweets og deres \xc2\xabThe Birdie Song\xc2\xbb ogs\xc3\xa5 den norske befolkningen til \xc3\xa5 vrikke p\xc3\xa5 rumpa._NEWLINE_I oktober 2015 lanserte dagligvarekjeder MENY og Kylling\xc3\xa5rden sammen en ny type kylling helt fri for narasin og antibiotika. Som en del av deres markedsf\xc3\xb8ring, har de laget en modernisert utgave av kyllingdansen. Her kommer rumperistingen enda bedre fram, og er mer lik den internasjonale \xc2\xabtwerkingen\xc2\xbb enn i den originale koreografien. Den moderniserte koreografien er regissert av norske Reinert \xc2\xabRay Kay\xc2\xbb Olsen._NEWLINE_Av nordmenn i rampelyset er det spesielt en som har utmerket seg innenfor rumperisting. Den norsk-amerikanske popartisten Mira Craig, har gjentatte ganger bruk rumperisting som en sentral del i sine musikkvideoer. I 2006 tjente hun n\xc3\xa6rmere 2 millioner p\xc3\xa5 eksotisk sang og dans._NEWLINE_Vi kan likevell se innslag av rumperisting i musikkbransjen tidligere enn Mira Craigs tid. Allerede i 2003 kom Lene Nystr\xc3\xb8m ut med sangen \xc2\xabIt\xe2\x80\x99s Your Duty (To Shake That Booty)\xc2\xbb, hvor hun som tittelen tilsier oppfordrer til \xc3\xa5 riste p\xc3\xa5 rumpa, fordi \xc2\xabdet er din plikt\xc2\xbb. I 2014 ble ogs\xc3\xa5 denne modernisert av den landskjente rapperen OnklP.'